P. Prokopovič, poslanec: (2009-12-03):
Čo sa týka pána kolegu Vestenického, že jeden človek nie je schopný kontrolovať, je potrebné viac, no ja si nerobím ambíciu nejako ihneď skočiť zo žiadnej kontroly na nejakú masívnejšiu, to je odpoveď pánovi podpredsedovi Kötelesovi. Nepredpokladám, že by bola vôľa odrazu viacerým ľuďom to umožniť. Ale myslím si, že aspoň ten jeden človek mal by byť ten, ktorý by, a myslím, že by to bolo aj v záujme Slovenskej informačnej služby, aj oni by to možno potrebovali, keby sa niekto mohol postaviť pred novinárov, pred verejnosť a povedať, áno, môžem vám garantovať, že Slovenská informačná služba neporušuje zákon – mám možnosť sa pozrieť do tých prípadov, mám možnosť sa na to pozrieť a môžem vám zagarantovať, že tam vidím všetko podľa zákona. Bohužiaľ, dnes tak nie je. Ešte raz hovorím, aby som bol dobre chápaný, nemám žiadne indície, nemám žiadne dôkazy, nemám nič o tom, že by bol porušovaný zákon. Ale na druhej strane ani nemám nič, čo by som mohol, akým spôsobom by som si mohol overiť, že tam nie je porušovaný zákon, a o to práve aj v tomto mojom návrhu ide. Vašu ponuku na spoluprácu, pán kolega, prijímam a ak aj z motyky vystrelí, ako sa hovorí, a tento zákon prejde do druhého čítania, hneď ju využijem a budem s vami veľa vecí konzultovať, pretože nie je to také náhle rozhodnutie, ako ste povedali, teraz. Ja sa tým zaoberám od roku 1999, keď som bol prvýkrát zvolený za podpredsedu tohto osobitného kontrolného výboru a odvtedy pripravujem materiál. Dvakrát som zvolal na mimoriadnej schôdzi osobitný kontrolný výbor v tomto volebnom období, kde sme sa venovali špeciálne tomuto jednému bodu – zmene legislatívy, novely legislatívy, ktorá by umožňovala efektívnejšiu kontrolu. Takže nie je to taký výstrel teraz od pása, od brucha, že by som s tým vyšiel. A o tom termíne, prečo je to teraz, som povedal. Účinnosť navrhujem od 1. 7. 2010, kedy nevieme, kto bude v koalícii a kto bude v opozícii a možno práve člen alebo poslanec z vašej politickej strany bude navrhovaný po tom 1. 7. 2010 do tejto funkcie. Je to celkom možné. Takže toto, čo hovoril pán kolega Köteles, Laco, zahrnúť tým dokumentom aj úlohy Bezpečnostnej rady štátu, je to tam, keď si pozrieš, je tam, predseda vlády predkladá dokumenty, ktoré predkladá za vládu Slovenskej republiky aj ako predseda Bezpečnostnej rady štátu. Čo ak nebude zvolený predseda, je to taktiež riešené v tomto návrhu, je tu, citujem: „Ak nebude v tomto termíne predseda výboru zvolený, Národná rada Slovenskej republiky svojím uznesením poverí vedením výboru jedného z jej členov z opozície až do zvolenia predsedu výboru.“ Čiže, môže to trvať relatívne aj dlhšiu dobu. Normálne výbor bude zvolený tak ako dnes – a toto je už pokračovanie, čo ja navrhujem – a pokiaľ nebude zvolený tou trojpätinovou väčšinou v tajnom hlasovaní, normálne Národná rada svojím uznesením poverí jedného z podpredsedov vedením výboru a proces prebieha ďalej. Opozícia podá druhý návrh, možno tretí návrh. Ja si nemyslím, že hneď v prvom kole voľby odrazu nájdu takého človeka, ktorý bude vyhovovať 150 poslancom. Ale práve preto je tu tá poistka, že výbor bude fungovať ďalej minimálne tak ako doteraz. Takže toto sú zhruba také – aj pán Jasaň sa pýtal, čo ak nebude zvolený podpredseda, myslím, že som mu odpovedal teraz. Takisto tú diskusiu, že sme mali, myslím si, že tento minimálny návrh novely, ktorý zaručuje aspoň minimálnu kontrolu, by mal byť a mohol by byť priechodný všetkým politickým stranám, zvlášť, keď jeho účinnosť je až od 1. 7. 2010 a teda dnes nemožno nikomu ani vyčítať, ani obviňovať, že to robí pre toho alebo pre toho, ani nevieme, na ktorej strane sa po voľbách v roku 2010 ocitneme. Ďakujem pekne.